Zsadon Béla

Pártwebek a kampányban

Pártweb-szemlénk február 17-én készül, a lassan nekilóduló választási kampány kezdetén, és csak arra vállalkozik, hogy az adott időmetszetben vegye szemügyre a hazai pártok szájtjainak a kampányhoz kapcsolható elemeit. Az így is nyilvánvaló, hogy néhány párt kivételével a többség még nem igazán kattant rá az internetes lehetőségekre, és amelyik igen, az sem biztos, hogy tud vele mit kezdeni. Noha vannak igen buzgó netéletet élő pártok és politikusok is, és akad azért igazi, alaposan „megcsinált” kampányszájt is.

A vezető kormánypárt, a Fidesz-MPP hivatalosan még meg sem kezdte kampányát, a párt arculatváltásával „konzervatív”, mogorva szövegtengerré komorult www.fidesz.hu-n is csak egy kétbekezdésnyi részlet szól Pokorni pártelnök bejelentéséről, miszerint a párt kampánya egy hét múlva, a „kampánykellékek legyártása” után indul. A Fidesz-webet természetesen az előző napi pártkongresszus uralja – tökéletesen webszerűtlen formában. A szónokok beszédei külön, fejlécnélküli ablakban jönnek fel, a fehér tipográfiai semmibe löttyintve, „A jövő programja” csak összezippelt pdf-doksiként tölthető le, a jobb hasáb hírfejeknek látszó linkjei mind a végeérhetetlen – kinyomtatva 20 oldalas – kongresszusi tudósításba vezetnek. Kép, hang semmi, interakció, hálózatbarát megoldások nagy ívben elkerülve. 

Ez az igénytelenség annál is meglepőbb, hiszen a Fidesz vezette kormány úgy egyébként szívesen, és szemmel láthatóan költséget nem kímélve él az internetes tartalomszolgáltatás trendy eszközeivel. A miniszterelnök melegbarna parlamenti neogótikába öltözött honlapján – a pártcsatározásokon való deklarált kívülállásnak megfelelően – nincs kampány, illetve csak a Fidesz-kongresszusról szóló beszámoló és pártelnöki beszéd malaclopójában.

A szocialisták – a Fideszénél egyébként alig különb –, a megyei hírlapok webváltozatainak évekkel ezelőtti fazonjára hajazó honlapján viszont árad a kampány. „Még ötven nap a kormányváltásig” – hirdeti a vezető anyag, alatta: „Csak kunbélázásra és bunkócskázásra futotta a Fidesz kongresszusán” a következő. Hírek cikkek, beszámolók mellett külön csomagokan programok, nyilatkozatok, „tények és hazugságok” (hol a pénzünk, Viktor?). A miniszterelnökével ellentétben a miniszterelnök-jelölt honlapja – értelemszerűen – igazi kampánytermék. A gondosan dizájnolt, flashben és HTML-ben párhuzamosított szájt rengeteg idézettel-szlogennel turbózott, gondosan összeállított, tartalmas propagandaanyag- és dokumentumcsomag, telepakolva képekkel, hang- és videóanyagokkal. Szakszerű munka.

A szabad demokraták zúgva-ezerrel kampányoló szedett-vedett webje már korántsem nevezhető szakszerű munkának, ami nem vet túl jó fényt arra a pártra, amelyik – már csak szavazóbázisa összetételének okán is – nagy súlyt fektet az internetes kommunikációra. Nem mintha nem lenne itt minden földi jó, az idétlenke nyitózenétől a Fidesz-ígéretek kipukkanó flash-lufijain át a villogó feliratokig és görgő hírfejekig. Mégis, a Szamizdata nevű interaktív gag-gyűjtemény fazonja még egy alapfokú HTML-tanfolyamon is ciki volna. Ezzel együtt: a szájt bőséges, harsány, harcos, élénk – és van benne valami, a többi pártweben elképzelhetetlen: életvidámság és humor (hol sikerültebb, hol nem annyira). Itt van például a Poligocsi nevű komplett online stratégiai játék, Polidad minden őrületével.

A MIÉP szürke-zöld szájtja viszont nem szedett-vedett, hanem egyszerűen sivár. A Magyar Fórum webváltozatánál alig több kiadványon elhelyezett választási rovatban a képviselőjelöltek életrajzán, a párt 12 pontos programján és egy eseménynaptáron kívül össze-vissza két választási plakát (Csurka István integet, plusz egy darab nekünk termő anyaföld) árválkodik.

Az MDF határozottan tartózkodik a webkampánytól – levajazott választási szövetségben minek is. Spenótzöld programtézisek, egyetlen elnyúló oldalba beöntve, meg egy hír a jelöltlista megszületéséről, slussz. Dávid Ibolya újsütetű, a női magazinokat idéző és még kissé foghíjas honlapján az elnök asszony kalapjait bemutató fotógaléria mellett van ugyan egy Kampányzaj című – nem tudni ki által írt – cikksorozat, de még az is a „Távol tartva rovatunkat a választási aktuálpolitika eseményeitől…” felütéssel indít. Jobb nem belegabalyodni.

Az újonnan alakult Kupa-féle Centrum szellős, homokszínű webbel próbál bekapaszkodni a netes köztudatba, szárazan és ötletszegényen. A Munkáspárt szürkén-vörösen üzenget bele a világba, minden sarokban újabb és újabb Thürmer Gyulával, választási rovatuk mint a MIÉP-é, csak plakátok nélkül. Az Új Baloldal webes kampányaktivitásáról mindennél többet mond a pangó weblapjuk tátongó hírhasábjában árválkodó felirat: „Nincs aktuális esemény ma vagy az elkövetkezendő időszakban”…

Linkek:
Fidesz-MPP		www.fidesz.hu
Orbán Viktor		www. miniszterelnok.hu
MSZP			www.mszp.hu
Medgyessy Péter	www.medgyessy.hu
SZDSZ		www.szdsz.hu
MIÉP			www.miep.hu
MDF			www.mdf.hu
Dávid Ibolya		www.davidibolya.hu
Centrum		www.centrum-part.hu
Munkáspárt		www.munkaspart.hu
Új Baloldal		www.ujbaloldal.hu